กูรูยก RCL ขึ้น Top Pick เทคนิคลุ้นแตะแนวต้าน 10.3 บ. ชู Upside กว่า 34%
RCL ณ เวลา 11.01 น.อยู่ที่ 9.75 บาท บวก 0.15 หรือ 1.56% โดยเปิดตลาดที่ 9.65 บาท ระหว่างวันราคาปรับตัวขึ้นแตะระดับสูงสุด 9.85 บาท และย่อตัวลงแตะระดับต่ำสุดที่ 9.65 บาท มูลค่าการซื้อขาย 8.05 ล้านบาท
16 เม.ย. 2558

ผู้สื่อข่าวรายงานว่า ราคาหุ้น บริษัท อาร์ ซี แอล จำกัด (มหาชน) หรือ RCL ณ เวลา 11.01 น.อยู่ที่ 9.75 บาท บวก 0.15 หรือ 1.56% โดยเปิดตลาดที่ 9.65 บาท ระหว่างวันราคาปรับตัวขึ้นแตะระดับสูงสุด 9.85 บาท และย่อตัวลงแตะระดับต่ำสุดที่ 9.65 บาท มูลค่าการซื้อขาย 8.05 ล้านบาท

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (16 เม.ย.) โดยดัชนีค่าระวางเรือคอนเทนเนอร์ HOWE ROBINSON INDEX (HRCI) ล่าสุดปรับขึ้นแรงต่อเนื่องจากสัปดาห์ก่อนหน้าถึง 3.98% มาอยู่ที่ 714.1 จุด ติดต่อกันเป็นสัปดาห์ที่ 15 นับเป็นจุดสูงสุดใหม่ต่อเนื่องในรอบ 3 ปี 7 เดือน และหากพิจารณา ค่าเฉลี่ยดัชนี HRCI ตั้งแต่ต้นปีถึงปัจจุบัน (YTD) ที่ 604.9 จุด ยังเพิ่มขึ้นจากค่าเฉลี่ยทั้งปี 2557 ที่ 527.5 จุด แล้วถึง 14.67% แสดงถึงการฟื้นตัวอย่างแข็งแกร่งของกลุ่มเดินเรือคอนเทนเนอร์
ขณะที่ ต้นทุนน้ำมันซึ่งคิดเป็นสัดส่วน 20% ของต้นทุนรวมของบริษัท ขณะที่ค่าเฉลี่ยราคาน้ำมันตั้งแต่ต้นปีถึงปัจจุบัน (YTD) ที่ลดลงจากช่วงเดียวกันของปีก่อนถึง  49.5% yoy (งวด 1Q58 ค่าเฉลี่ยราคาน้ำมันปรับลดลงกว่า 50% yoy)
กอปรกับ RCL มีการซื้อสัญญาน้ำมันล่วงหน้าไว้เพียง 25% ของปริมาณขนส่ง จึงคาดว่าบริษัทจะได้รับประโยชน์จากต้นทุนที่ลดลงอย่างมีนัยสำคัญในงวด 1Q58 ต่อเนื่องไปถึงงวด 2Q58 ซึ่งเป็นช่วงฤดูกาลสูงสุดของธุรกิจเดินเรือคอนเทนเนอร์ ทั้งนี้ หากเทียบราคาหุ้นเรือคอนเทนเนอร์ชั้นนำทั่วโลก กับ RCL พบว่า RCL มี Expected PBV ปี 2558 เกือบต่ำสุดที่ 0.8 เท่า
ขณะที่ ROE ปี 58 อยู่ที่ 6.5% ระดับเดียวกับค่าเฉลี่ยของกลุ่มฯ RCL จึงจัดเป็นหุ้นที่ถูกมากในกลุ่มเดินเรือคอนเทนเนอร์ โดยมูลค่าพื้นฐานปี 2558 (อิง PBV ที่ 1.1 เท่า ต่ำกว่าค่าเฉลี่ย PBV หุ้นเรือคอนเทนเนอร์ทั่วโลกที่ 1.41 เท่า) ได้ Fair Value ที่ 13.10 บาท มี Upside 34.36% ว่า แนะนำ “ซื้อ” RCL และเลือกเป็น Top Pick กลุ่ม
บล.ทรีนีตี้ ระบุเทคนิคเช้านี้  RCL ราคาอยู่ในช่วงลุ้นการเด้งกลับ MAVs support  with volume  อยู่ ดังนั้นหากไม่หลุดแนวรับที่ 9.3 ลงมาให้ STOPLOSS ก็จะค่อยๆ เด้งกลับขึ้นมา test แนวต้านในลำดับถัดไปที่ 10.3 +/- ได้โดยมีด่านสั้นๆที่ 9.9-10ก่อน